Joseph John Thomson

Sir Joseph John Thomson edo J.J. Thomson (Cheetham Hill, Manchester, 1856ko abenduaren 18a - Geneva, 1940ko abuztuaren 30a), kimikari ingelesa izan zen, elektroia aurkitzeagatik eta eredu atomiko bat planteatzeagatik ezagutzen dena.

Biografia 

Eskoziarren ondorengoa bazen ere, hortik bere abizenaren idazkera eskoziarra, Manchesterren jaio zen 1856an. Ikasketak 1870an Manchesterko Owens Collegen hasi zituen eta berehala erakutsi zuen ikasketetarako talentu handia. Aitak Sharp-Stewart & Co. lokomotora lantegian sartu nahi zuen baina aita hiltzerakoan planak aldatu eta 1876an Cambridgeko Trinity Collegen sartu zen. Berehala jaso zituen lehenengo sariak eta 1884an fisika irakasle bihurtu zen. Bere ikasleetako bat Ernest Rutherford izan zen.

Rose Elisabeth Pagetekin ezkondu zen 1890an eta seme bat eta alaba bat izan zituen. Berak bezala George Paget Thomson semeak ere Fisikako Nobel Saria irabaziko zuen. J.J. Thomsonek 1906an jaso zuen berea eta 1908an "Sir" izendatu zuten. 1918an Cambridgeko Trinity Collegeko buru bihurtu zen. 1940an hil zen eta Westminster abadian lurperatua dago Isaac Newtonen ondoan.

Lorpen zientifikoak 

 1897: Izpi katodikoen hodia erabiltzen hasi zen eta hirugarren saiakeran elektroia aurkitu zuen, berak "korpuskulo" deitu bazuen ere. Aurkikuntza garrantzitsua izan zen batez ere atomoa zatiezina ez zela frogatu zuelako.
 1904: Thomsonen eredu atomikoa plazaratu zuen.
 1906: Hidrogenoak elektroi bakarra duela frogatu zuen. Urte berean Fisikako Nobel Saria irabazi zuen.
 1911: Neonaren bi isotopo aurkitu zituen, Ne-20 eta Ne-22.

Ikus, gainera 
 Thomsonen eredu atomikoa
 Teoria atomikoa

Kanpo estekak 

Manchestertarrak
Fisikako Nobel Saridunak
Erresuma Batuko fisikariak
Erresuma Batuko matematikariak
Copley Domina
Royal Societyko kideak
Ingalaterrako anglikanoak
Knights Bachelor